મુંબઇ-પોતાના ફોનમાં નાણાકીય વ્યવહાર માટે મોબાઈલ એપ્લિકેશન ડાઉનલોડ કરનારા બેંક ખાતેદારો માટે લાલઝંડી ફરકાવવામાં આવી છે. સાઇબર સિક્યૂરિટી ફર્મના હવાલે જાણવા મળ્યું છે કે દેશમાં મોબાઇલ ફોનમાં 14 બેન્કિંગ એપ્સને બે નવા વાયરસ પોતાનો શિકાર બનાવી રહ્યાં છે. આપણાં દેશમાં બેંકો ટૂ-સ્ટેપ ઓથેન્ટિકેશન (બેવડા સ્તર સુરક્ષા તપાસ)નો ઉપયોગ કરે છે. સિક્યોરિટી નિષ્ણાતોએ ચેતવણી આપી છે કે આ વાયરસ ટૂ-સ્ટેપ ઓથેન્ટિકેશનમાં પણ ઘૂસણખોરી કરી શકે છે. એટલે કે આ વાયરસ આ સિસ્ટમમાં ઘૂસણખોરી કરીને બેંક એકાઉન્ટ સુધી પહોંચી શકે છે.આ વાયરસનું નામ Android.Marcher.C અને Android.Asacub.T છે.